

**รองประธานสภาปฏิรูปแห่งชาติ คนที่หนึ่งให้การรับรองอดีตผู้พิพากษาศาลสูงเครือรัฐออสเตรเลีย**

 ด้วยในวันอังคารที่ ๒๗ มกราคม ๒๕๕๘ เวลา ๑๔.๐๐ นาฬิกา ณ ห้องรับรอง ชั้น ๒ อาคารรัฐสภา ๑ ศาสตราจารย์บวรศักดิ์ อุวรรณโณ รองประธานสภาปฏิรูปแห่งชาติ คนที่หนึ่ง และประธานกรรมาธิการยกร่างรัฐธรรมนูญ พร้อมด้วยนายเจษฎ์ โทณะวณิก กรรมาธิการยกร่างรัฐธรรมนูญ ให้การรับรอง นายไมเคิล เคอร์บี อดีตผู้พิพากษาศาลสูงเครือรัฐออสเตรเลีย เพื่อหารือเกี่ยวกับอำนาจหน้าที่ และบทบาท ของฝ่ายตุลาการ และองค์กรอิสระตามรัฐธรรมนูญ

 โดยรองประธานสภาปฏิรูปแห่งชาติ คนที่หนึ่ง ได้ชี้แจงถึงการทำงานของคณะกรรมาธิการ ยกร่างรัฐธรรมนูญ ซึ่งในขณะนี้ได้ดำเนินการมาถึงขั้นตอนของการยกร่างรัฐธรรมนูญรายมาตราแล้ว ซึ่งการทำงานเป็นไปตามกรอบระยะเวลาที่ได้กำหนด และได้แจ้งให้ทุกภาคส่วนทราบได้ตามกำหนด นอกจากนี้ยังได้พูดคุย ซักถามและแลกเปลี่ยนข้อคิดเห็นกันในหลายๆ ประเด็น ซึ่งรองประธานสภาปฏิรูปแห่งชาติ คนที่หนึ่ง ได้แจ้งถึงความคืบหน้าในการยกร่างรัฐธรรมนูญ ดังนี้ ขณะนี้คณะกรรมาธิการยกร่างรัฐธรรมนูญได้ทำงานกันอย่างหนัก ในการพิจารณาแต่ละมาตรา ซึ่งได้ข้อสรุปไปบ้างแล้ว อาทิ หมวดเกี่ยวกับประชาชน โดยได้เพิ่มหน้าที่ให้พลเมืองต้องไม่ทำให้เกิดความเกลียดชัง เพิ่มอำนาจให้ประชาชนสามารถร้องศาลรัฐธรรมนูญ ได้โดยตรงในกรณีที่พบเห็นการกระทำที่อาจก่อให้เกิดการล้มล้างการปกครองในระบอบประชาธิปไตย ด้านการศึกษา สนับสนุนให้รัฐมีหน้าที่ในการให้การสนับสนุนการศึกษาตั้งแต่ในระดับอนุบาล ประถมศึกษา จนถึงมัธยมศึกษา เป็นระยะเวลา ๑๕ ปี ทั้งนี้ การยกร่างรัฐธรรมนูญในครั้งนี้ ต้องการทำให้รัฐธรรมนูญฉบับ ที่จะมีขึ้นมีความก้าวหน้า โดยเฉพาะเรื่องการให้ความเท่าเทียมทางเพศเป็นสิ่งสำคัญ จึงได้ระบุเพศสภาพ ในรัฐธรรมนูญฉบับนี้ เพื่อให้เกิดความเท่าเทียมและความเสมอภาค ลดช่องว่างระหว่างเพศ ด้านสื่อสารมวลชนนั้น ทางคณะกรรมาธิการยกร่างรัฐธรรมนูญ ได้มีการร่างรัฐธรรมนูญในเรื่องดังกล่าว เช่น ควรมีหน่วยงานที่กำกับดูแลสื่อ สื่อต้องมีความเป็นอิสระจากรัฐ ปราศจากการแทรกแซงและครอบงำสื่อ โดยมีกฎหมายเพื่อป้องกันเรื่องดังกล่าว และรัฐต้องไม่มีอิทธิพลครอบงำสื่อสารมวลชนทุกประเภท

**- ๒ -**

 การยกร่างรัฐธรรมนูญในครั้งนี้เปิดโอกาสให้ทุกภาคส่วนได้มีส่วนร่วม โดยได้เปิดช่องทาง ในการรับฟังความคิดเห็นในหลากหลายช่องทาง ทั้งในส่วนของคณะกรรมาธิการยกร่างรัฐธรรมนูญ และ สภาปฏิรูปแห่งชาติ อีกทั้งยังได้ขอให้ทางบริษัทไมโครซอฟท์ได้เข้ามาช่วยเหลือเพื่อสร้างซอฟท์แวร์ในการสืบค้นข้อมูลต่างๆ ที่เกี่ยวข้องกับรัฐธรรมนูญ โดยใช้ชื่อเว็บไซต์ [www.newconstitutionthai.com](http://www.newconstitutionthai.com) และเพื่อเพิ่มช่องทาง ในการสื่อสารกับประชาชน ทางคณะกรรมาธิการยกร่างรัฐธรรมนูญ ได้จัดทำจุลสารรัฐธรรมนูญ เพื่อเผยแพร่ข้อมูลข่าวสารเนื้อหาในรัฐธรรมนูญให้ประชาชนได้รับทราบ และได้จัดทำการ์ตูนแอนิเมชั่น เพื่อให้ประชาชนเกิดความเข้าใจในระบบการเลือกตั้งแบบสัดส่วนที่มีการผสมผสานของผู้แทน MMP (Mixed Member Proportion) ซึ่งถือเป็นการเลือกตั้งแบบใหม่ ที่ยังไม่เคยมีในประเทศไทยมาก่อน นอกจากนี้ยังได้เปิดเวทีรับฟังความคิดเห็นจากภาคประชาชน ในทุกๆ กลุ่ม โดยก่อนหน้านี้ได้มีการจัดเวทีรับฟังความคิดเห็นจากกลุ่มเยาวชน กลุ่มผู้สูงอายุ กลุ่มผู้ใช้แรงงานมาแล้ว จึงถือได้ว่าการยกร่างรัฐธรรมนูญเปิดโอกาสให้ทุกภาคส่วนเข้ามามีส่วนร่วมในการร่างรัฐธรรมนูญอย่างแท้จริง พร้อมทั้งเปิดโอกาสให้บรรดาทูตานุทูต และสื่อมวลชน เข้าร่วมรับฟังการประชุมด้วย

\*\*\*\*\*\*\*\*\*\*\*\*\*\*\*\*\*\*\*\*\*\*